12 Tšobotsi ena e nepahetseng, ea ho etsetsa ba bang lintho e bonahatsoa hape lithutong tsa Jesu, haholo-holo ho e bitsoang Molao oa Gauda: “’Me joale, ntho tsohle tseo le ratang hore batho ba le etse tsona, ba etseng tsona le lōna.” (Mattheu 7:12) Ka ho thahasellisang, ho Analects, e ’ngoe ea Four Books tsa Confucius—eo khale e neng e nkoa e le sehlohlolo sa boitšoaro bo botle Bochabela—monghali o kile a botsoa ke e mong oa barutuoa ba hae hore na ho na le lentsoe le le leng le neng le ka sebeletsa e le molao-motheo oa boitšoaro bophelong. Moruti o ile a arabela: “Mohlomong lentsoe ‘puseletsano’ (shu) le ka sebetsa,” ’me joale a phaella: “Se etse ba bang seo u sa batleng ha ba bang ba u etsa sona.” Ka ho fapaneng, re ka bona habonolo bophahamo ba thuto ea Jesu. Likamano tse mofuthu, tse thabisang, le tsa khotso li ka ba teng feela haeba motho a nka bohato ba ‘ho etsetsa ba bang’ se leng molemo.